32005R0013
L 005/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EO) № 13/2005 НА КОМИСИЯТА
от 6 януари 2005 година
в изпълнение на Регламент (ЕО) № 1177/2003 на Европейския парламент и на Съвета относно статистическите данни на Общността за доходите и условията на живот (ЕU-SILC) по отношение на списъка с целеви второстепенни променливи за „социалното участие“
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1177/2003 на Европейския парламент и на Съвета от 16 юни 2003 г. относно статистическите данни на Общността за доходите и условията на живот (ЕU-SILC) (1), и по-специално член 15, параграф 2, буква е) от него,
като има предвид, че:
(1)
Регламент (ЕО) № 1177/2003 установи обща рамка за систематичното произвеждане на статистически данни на Общността за доходите и условията на живот, включваща сравними и подходящи данни, представящи моментното състояние и данни във времето за доходите, нивото и състава на бедността и социалната изолация на национално ниво и на ниво на Европейския съюз.
(2)
Съгласно член 15, параграф 2, буква е) от Регламент (ЕО) № 1177/2003 са необходими изпълнителни мерки за списъка от целеви второстепенни области и променливи, които всяка година трябва да се включват в компонента за моментното състояние на EU-SILC. За 2006 г. списъкът на целеви второстепенни променливи, включени в модула „социално участие“, (свързан главно с участието в културни мероприятия, интегрираност с роднини, приятели и съседи и участие във формални и неформални дейности), следва да се опише заедно с кодовете на променливите и дефиниции.
(3)
Мерките, предвидени в настоящия регламент, са в съгласие със становището на Комитета за статистически програми,
ПРИЕ НАСТОЯЩИЯ РЕГЛАМЕНТ:
Член 1
Списъкът от целеви второстепенни променливи, кодовете на променливите и дефинициите за модула „социално участие“ за 2006 г., които трябва да се включат в компонент за моментното състояние на статистиките на Общността за доходите и условията на живот (EU-SILC), се постановява в приложението.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 януари 2005 година.